ব্রায়ান শ্মিট
ব্রায়ান পল শ্মিট (জন্ম: ২৪ ফেব্রুয়ারি, ১৯৬৭) একজন নোবেল পুরস্কার বিজয়ী পদার্থবিজ্ঞানী। তিনি বর্তমানে অস্ট্রেলিয়ান ন্যাশনাল ইউনিভার্সিটির উপাচার্য। এর আগে তিনি একজন সম্মানিত অধ্যাপক (ডিস্টিংগুইশড প্রফেসর), অস্ট্রেলীয় গবেষণা পরিষদের পুরষ্কৃত সভ্য (লরিয়েট ফেলো) এবং অস্ট্রেলিয়ান ন্যাশনাল ইউনিভার্সিটি মাউন্ট স্ট্রমলো মানমন্দির এবং জ্যোতির্বিজ্ঞান ও নভোপদার্থবিজ্ঞান গবেষণা শিক্ষা প্রতিষ্ঠানে নভোপদার্থবিজ্ঞানী হিসেবে কর্মরত ছিলেন। ২০১২ সালে তিনি যুক্তরাজ্যের রয়্যাল সোসাইটি-র সভ্য নির্বাচিত হন। শ্মিট অতিনবতারাগুলিকে মহাবিশ্বতাত্ত্বিক সন্ধানী হিসেবে ব্যবহার করে গবেষণা সম্পাদন করার জন্য বিশেষভাবে পরিচিত। তিনি মহাবিশ্বের প্রসারণের স্বপক্ষে প্রমাণ উপস্থাপনের জন্য ২০০৬ সালে জ্যোতির্বিজ্ঞানে শ' পুরস্কার এবং ২০১১ সালে সল পার্লমাটার ও অ্যাডাম রিসের সাথে একত্রে পদার্থবিজ্ঞানে নোবেল পুরস্কার বিজয় করেন।